มั่นใจขึ้นดอกเบี้ยแม้วิกฤตยุโรปบุก
ตลาดเงินเชื่อโอกาสขึ้นดอกเบี้ยจาก 3% สูงกว่าลดดอกเบี้ย
15 มิ.ย. 2555

ตลาดเงินเชื่อโอกาสขึ้นดอกเบี้ยจาก 3% สูงกว่าลดดอกเบี้ย
ศูนย์วิจัยเศรษฐกิจและธุรกิจ ธนาคารไทยพาณิชย์ (EIC) รายงานว่า สาเหตุที่ธนาคารแห่งประเทศไทย (ธปท.) มีมติคงอัตราดอกเบี้ยนโยบายที่ 3.0% เพื่อสนับสนุนการฟื้นตัวของเศรษฐกิจ ในการประชุมครั้งนี้คณะกรรมการนโยบายการเงิน (กนง.) ให้น้ำหนักกับความเสี่ยงทางด้านการขยายตัวทางเศรษฐกิจมากกว่าความเสี่ยงทางด้านเงินเฟ้อ เนื่องจากกังวลว่าวิกฤตเศรษฐกิจยุโรปอาจทวีความรุนแรงขึ้น ซึ่งจะส่งผลกระทบต่อประเทศเศรษฐกิจสำคัญอื่นๆ เช่น สหรัฐ และจีน 
ทั้งนี้ การส่งออกสินค้าไปยังยุโรป สหรัฐ และจีน รวมกันเป็นสัดส่วนถึงราว 30% ของมูลค่าการส่งออกทั้งหมดของไทย ซึ่งสินค้าที่จะได้รับผลกระทบค่อนข้างมาก ได้แก่ สินค้าอิเล็กทรอนิกส์ คอมพิวเตอร์ เครื่องจักรกล ผลิตภัณฑ์ยาง และเครื่องนุ่งห่ม เป็นต้น หากการส่งออกชะลอลง การบริโภค การลงทุน และการฟื้นตัวของเศรษฐกิจไทยจะได้รับผลกระทบอย่างหลีกเลี่ยงไม่ได้
ขณะที่ความเสี่ยงทางด้านเงินเฟ้อยังมีอยู่ในครึ่งปีหลัง เนื่องจากการเพิ่มขึ้นของค่าจ้างขั้นต่ำเป็นแรงกดดันหลักให้ราคาสินค้าปรับตัวเพิ่มขึ้น เห็นได้จากอัตราการเพิ่มขึ้นแต่ละเดือนของดัชนีราคาผู้บริโภคที่ยังไม่ได้ชะลอลงตามราคาพลังงาน 
นอกจากนี้ ราคาพลังงานในประเทศ เช่น ค่าไฟฟ้าและก๊าซรถยนต์ ยังคงรอการปรับขึ้นตามนโยบายการปรับโครงสร้างราคาพลังงานของรัฐบาล รวมทั้งสินค้าอื่นๆ ที่อยู่ในระยะเวลาการตรึงราคา ทำให้ในช่วงครึ่งปีหลังยังคงมีแรงกดดันทางด้านเงินเฟ้ออยู่
“เศรษฐกิจไทยฟื้นตัวดีเกินคาด และมีสัญญาณขยายตัวต่อเนื่อง โดยได้แรงสนับสนุนจากภาวะการเงินที่ผ่อนคลาย สินเชื่อภาคเอกชนขยายตัวสูง และนโยบายกระตุ้นเศรษฐกิจของภาครัฐ แต่ภาคการส่งออกมีโอกาสทำให้การฟื้นตัวชะลอลง หากปัญหากลุ่มประเทศยูโรรุนแรงขึ้น” ไทยพาณิชย์ระบุ
ด้านสถานการณ์เงินเฟ้อ แรงกดดันเงินเฟ้อจากต้นทุนแผ่วลงตามราคาน้ำมัน การปรับค่าจ้างและราคาพลังงานทำให้การคาดการณ์เงินเฟ้อยังสูง โดยรวมแล้วแรงกดดันเงินเฟ้อยังคงมีอยู่ แต่ลดลงจากก่อนหน้า
สำหรับอัตราดอกเบี้ยนโยบาย คาดว่า ยังคงอยู่ที่ระดับ 3.0% จนถึงปลายปี 2555 หากสถานการณ์ในยุโรปไม่รุนแรงมากนัก น้ำหนักการขึ้นดอกเบี้ยยังคงมีมากกว่าน้ำหนักการลดดอกเบี้ยในช่วงต้นปีหน้า
ธนาคารทหารไทย ประมาณการเศรษฐกิจในปีนี้มีโอกาสขยายตัวที่ 5.2% เพิ่มขึ้นเล็กน้อยจากคาดการณ์เดิมที่ระดับ 5.0% แรงขับเคลื่อนหลักยังเป็นส่วนของการบริโภคและการลงทุนภาคเอกชนที่เติบโตแข็งแกร่ง ขณะที่การใช้จ่ายและการลงทุนภาครัฐมีแนวโน้มเพิ่ม